In die verlede kon enige Jan Rap en sy maat huise koop en verkoop. Dit het egter tot die wanbestuur van geld en groot verliese vir kliënte gelei. Daar word egter nou meer beheer uitgeoefen, en aspirant eiendomsagente moet opleiding ondergaan en 'n internskap voltooi.
Dit is nie net die persoon wat huise koop en verkoop wat oor 'n eiendomskwalifikasie moet beskik nie. Dit sluit enigiemand wat 'n huis op skou wil sit, huurders probeer werf vir 'n eiendom, geld invorder of ontvang vir die huur van vaste eiendom of 'n besigheid, of enige verwante dienste wat deur die minister van menslike nedersetting in die Staatskoerant gespesifiseer is.
Indien jy sou belangstel om 'n eiendomsagent te word, is daar vier stappe wat jy moet voltooi.
Eerstens moet jy met die Eiendomsagentskap Sakeraad (EAAB – Estate Agency Affairs Board) as 'n intern by 'n geregistreerde maatskappy registreer. Hierdie internskap sal oor 'n minimum van 12 maande strek. Jy mag egter tot 24 maande neem om die proses te voltooi. Gedurende hierdie tydperk sal jy kennis opdoen oor hierdie sektor, en gementor word deur 'n ervare agent.
Jy sal ook jou FECT NKR vlak 4 kwalifikasie by 'n geakkrediteerde verskaffer moet voltooi. Hierdie is die basiese kwalifikasie wat vereis word vir 'n loopbaan in residensiële en kommersiële eiendom. 'n Service Seta geakkrediteerde sertifikasie sal jou toelaat om 'n ten volle gesertifiseerde en erkende agent van vaste eiendom te word.
Daar word van voornemende eiendomsagente verwag om 'n logboek te voltooi en in te dien by die EAAB as deel van die kwalifiserende proses. Hierdie boek kan voltooi word terwyl jy besig is met jou kwalifikasie.
Laastens moet jy jou PDE-eksamen skryf. Hierdie professionele toelatingseksamen is 'n geïntegreerde toets van kennis vir eiendomsagente. Jy sal slegs toegelaat word om hierdie eksamen te skryf wanneer jy jou internskap suksesvol voltooi het. Indien jy hierdie eksamen slaag, sal jy die benaming van professionele praktisyn in vaste eiendom (PPRE) ontvang, en sal jy as 'n eiendomsagent mag werk.
Indien jy graag met mense werk, 'n warm persoonlikheid het, geïnteresseerd is in huise en argitektuur, eerlik en hardwerkend en goed met verkope is, kan jy heel moontlik goed in hierdie werkrigting inpas. Met verdere studies is daar ook die moontlikheid om jou eie eiendomsagentskap op die been te bring.
Van Deventer en Van Deventer Ingelyf: https://www.vandeventers.law/Legal-Articles/entryid/412/a-guide-to-becoming-a-real-estate-agent-in-south-africa